ตลท. ขึ้นเครื่องหมาย NP หุ้น NMG เร่งแจงข้อมูลภายใน 5 ส.ค.นี้!
ตลท. ขึ้นเครื่องหมาย NP หุ้น NMG กรณีไม่อนุญาตให้ที่ประชุมผู้ถือหุ้นพิจารณาวาระแต่งตั้งกรรมการใหม่ แทนกรรมการที่ต้องออกตามวาระ เร่งให้แจงข้อมูลภายใน 5 ส.ค.นี้
3 ส.ค. 2558

ผู้สื่อข่าวรายงานว่า จากกรณีเมื่อวันที่ 6 พฤษภาคม 2558 ที่บริษัท เนชั่น มัลติมีเดีย กรุ๊ป จำกัด (มหาชน) หรือ NMG ได้แจ้งผ่านระบบเผยแพร่ข้อมูลของตลาดหลักทรัพย์แห่งประเทศไทย (ตลท.) ว่าที่ประชุมคณะกรรมการ NMG เมื่อวันที่ 30 เมษายน 2558 มีมติรับทราบกรณีประธานกรรมการของบริษัทในฐานะประธานในที่ประชุมสามัญผู้ถือหุ้นประจำปี 2558 ได้ใช้อำนาจตามกฎหมายไม่อนุญาตให้ที่ประชุมสามัญผู้ถือหุ้นพิจารณาวาระแต่งตั้งกรรมการใหม่แทนกรรมการที่ต้องออกตามวาระ ส่งผลให้กรรมการของบริษัท 3 ท่านต่อไปนี้พ้นจากตำแหน่งกรรมการของบริษัทเนื่องจากครบวาระและไม่มีการแต่งตั้งโดยที่ประชุมผู้ถือหุ้นให้กลับเข้าดำรงตำแหน่งอีกวาระหนึ่ง
1. นายเชวง จริยะพิสุทธิ์              กรรมการอิสระและกรรมการตรวจสอบ
2. นางสาวเขมกร วชิรวราการ       กรรมการอิสระและกรรมการตรวจสอบ
3. นายอดิศักดิ์ ลิมปรุ่งพัฒนกิจ      กรรมการ
ทั้งนี้เนื่องจากนายเชวง จริยะพิสุทธิ์ และนางสาวเขมกร วชิรวราการ มีสถานะเป็นกรรมการอิสระและกรรมการตรวจสอบ ดังนั้นโครงสร้างคณะกรรมการของบริษัทจึงไม่เป็นไปตามหลักเกณฑ์ของสำนักงาน ก.ล.ต.และตลาดหลักทรัพย์ฯ
พร้อมกันนี้ คณะกรรมการบริษัทมีมติแต่งตั้งนายณิทธิมน หัสดินทร ณ อยุธยาเข้าดำรงตำแหน่งกรรมการอิสระและกรรมการตรวจสอบของ NMG เพื่อร่วมกับนายปกรณ์ บริมาสพรประธานกรรมการตรวจสอบในการปฏิบัติหน้าที่เป็นคณะกรรมการตรวจสอบในระหว่างนี้
ต่อมาเมื่อวันที่ 31 กรกฎาคม 2558 NMG ชี้แจงข้อมูลเกี่ยวกับคณะกรรมการบริษัทและคณะกรรมการตรวจสอบว่า ในการประชุมสามัญผู้ถือหุ้นประจำปี2558 เมื่อวันที่ 29 เมษายน 2558NMG มิได้มีการพิจารณาวาระการแต่งตั้งกรรมการใหม่แทนกรรมการที่ต้องออกตามวาระกรรมการและบริษัทได้แจ้งมติคณะกรรมการเกี่ยวกับการแต่งตั้งนายณิทธิมน  หัสดินทร ณ อยุธยาเข้าดำรงตำแหน่งเป็นกรรมการตรวจสอบของบริษัทอีก 1 ท่าน และชี้แจงว่ากรรมการของบริษัท 3 ท่านดังกล่าวได้พ้นจากตำแหน่งกรรมการของบริษัท ส่งผลให้มีคณะกรรมการของบริษัทเหลือทั้งสิ้น 6 ท่าน
ประกอบด้วยกรรมการตรวจสอบเพียง 2 ท่าน ได้แก่ นายปกรณ์ บริมาสพร และนายณิทธิมน  หัสดนทร ณ อยุธยาซึ่งยังไม่ครบถ้วนตามข้อกำหนดของสำนักงานก.ล.ต. และตลาดหลักทรัพย์ฯ นั้น เป็นการแจ้งข้อมูลที่คลาดเคลื่อนเนื่องจากเมื่อวันที่ 14 พฤษภาคม 2558 NMG ได้ยื่นจดทะเบียนเปลี่ยนแปลงกรรมการต่อกรมพัฒนาธุรกิจการค้ากระทรวงพาณิชย์ ให้คงเหลือ 6 ท่าน ต่อมาวันที่ 16 กรกฎาคม 2558บริษัทได้รับหนังสือจากนายทะเบียนบริษัทมหาชน ฉบับลงวันที่ 14 กรกฎาคม 2558ว่านายทะเบียนมีความเห็นว่าเมื่อปรากฏข้อเท็จจริงว่าในการประชุมสามัญผู้ถือหุ้นประจำปี 2558 ของ NMGไม่มีการพิจารณาวาระเรื่องกรรมการออกตามวาระ จึงไม่มีกรรมการออกจากตำแหน่งตามวาระของมติที่ประชุมดังกล่าวซึ่งไม่เป็นไปตามมาตรา 71 แห่ง พ.ร.บ.บริษัทมหาชนจำกัด พ.ศ. 2535 และข้อบังคับของบริษัทข้อ 15นายทะเบียนจึงไม่สามารถรับจดทะเบียนเปลี่ยนแปลงกรรมการของบริษัทได้
โดยบริษัทชี้แจงว่าการที่นายทะเบียนบริษัทมหาชนแจ้งว่ากรรมการทั้ง 3 ท่านยังมิได้ออกจากตำแหน่งตามวาระและมิได้รับจดทะเบียนเปลี่ยนแปลงกรรมการตามคำขอจดทะเบียนของบริษัทจึงส่งผลให้นายเชวง จริยะพิสุทธิ์ นางสาวเขมกร วชิรวราการ และนายอดิศักดิ์ ลิมปรุ่งพัฒนกิจยังคงมีสถานะเป็นกรรมการของบริษัทเช่นเดิมและต่อเนื่องมาโดยตลอดนับตั้งแต่การประชุมสามัญผู้ถือหุ้นประจำปี 2558 เป็นต้นมา นอกจากนี้ยังไม่ปรากฏว่ามีการแจ้งหรือยื่นหนังสือขอลาออกจากการเป็นกรรมการรวมถึงกรรมการตรวจสอบของ NMG มาก่อน จึงทำให้จำนวนกรรมการตรวจสอบของบริษัทครบถ้วนเป็นไปตามเกณฑ์ที่กำหนดเพื่อให้ผู้ถือหุ้นและผู้ลงทุนได้รับทราบข้อเท็จจริงดังกล่าวและเพื่อประกอบการพิจารณาของตลาดหลักทรัพย์ฯเกี่ยวกับการดำรงตำแหน่งกรรมการและกรรมการตรวจสอบที่ครบกำหนดออกตามวาระการเป็นกรรมการดังกล่าว
ทั้งนี้ตลาดหลักทรัพย์ฯ จึงขึ้นเครื่องหมาย NP หลักทรัพย์ของ NMG ตั้งแต่วันที่ 3 สิงหาคม 2558 พร้อมกับขอให้ NMG ชี้แจงข้อมูลเพิ่มเติมผ่านระบบของตลาดหลักทรัพย์ภายในวันที่ 5 สิงหาคม 2558 ดังนี้
1.    นับตั้งแต่การประชุมสามัญผู้ถือหุ้นประจำปี 2558 เป็นต้นมา นายเชวง  จริยะพิสุทธิ์  นางสาวเขมกร  วชิรวราการ และนายอดิศักดิ์ ลิมปรุ่งพัฒนกิจ  ยังคงปฏิบัติหน้าที่เป็นกรรมการของ NMG
โดยยังถือว่ามีความผูกพันและมีความรับผิดชอบตามกฎหมายหรือไม่  อย่างไรพร้อมทั้งระบุรายละเอียดของการปฏิบัติหน้าที่ในฐานะเป็นกรรมการบริษัทเช่น วันที่ประชุมคณะกรรมการบริษัทวาระการประชุม และการให้ความเห็นในฐานะกรรมการบริษัท เป็นต้น
2.    ขอทราบวันเริ่มต้นและสิ้นสุดของการดำรงตำแหน่งกรรมการตรวจสอบของนายเชวง  จริยะพิสุทธิ์ และนางสาว เขมกร  วชิรวราการ ทั้งนี้นับตั้งแต่การประชุมสามัญผู้ถือหุ้นประจำปี 2558 เป็นต้นมากรรมการตรวจสอบดังกล่าว ยังคงปฏิบัติหน้าที่ในฐานะเป็นกรรมการตรวจสอบของ NMG
โดยทำหน้าที่ในการสอบทานรายงานการเงินให้ถูกต้องเพียงพอสอบทานระบบควบคุมภายในและการตรวจสอบภายในให้มีประสิทธิผล หรือไม่ อย่างไร โดยขอให้แสดงหลักฐานพร้อมทั้งระบุรายละเอียดการปฏิบัติหน้าที่ของการเป็นกรรมการตรวจสอบ เช่น วันที่ประชุมคณะกรรมการตรวจสอบวาระการประชุม และการให้ความเห็นในฐานะกรรมการตรวจสอบ เป็นต้น
3.    ตามข้อบังคับของบริษัท กรรมการที่ต้องออกจากการเป็นกรรมการตามวาระ ให้มีผลตั้งแต่เมื่อใด
4.    ขอให้ชี้แจงกระบวนการแต่งตั้งกรรมการ และกรรมการตรวจสอบของบริษัท ทั้งกรณีกรรมการครบวาระการดำรงตำแหน่งและกรณีที่กรรมการออกจากตำแหน่งก่อนครบวาระและกระบวนการดังกล่าวเป็นไปตามกฎหมายที่เกี่ยวข้องอย่างไร
อนึ่ง ตามข้อกำหนดของตลาดหลักทรัพย์ฯ เรื่อง การรับหุ้นสามัญหรือหุ้นบุริมสิทธิเป็นหลักทรัพย์จดทะเบียนหมวดการดำรงสถานะเป็นบริษัทจดทะเบียนในตลาดหลักทรัพย์ฯกำหนดว่าในกรณีที่บริษัทจดทะเบียนไม่สามารถแต่งตั้งกรรมการตรวจสอบได้ ตลาดหลักทรัพย์ฯจะดำเนินการดังนี้
1. หากขึ้นเครื่องหมาย NP ครบ 3 เดือนแล้ว บริษัทจดทะเบียนยังไม่สามารถแต่งตั้งกรรมการตรวจสอบได้ครบถ้วน ตลาดหลักทรัพย์ฯจะขึ้นเครื่องหมาย SP (suspension) ห้ามการซื้อหรือขายหลักทรัพย์ของบริษัทจดทะเบียน
2. หากขึ้นเครื่องหมาย SP ครบ 3 เดือนแล้ว บริษัทจดทะเบียนยังไม่สามารถแต่งตั้งกรรมการตรวจสอบได้ครบถ้วนตลาดหลักทรัพย์ฯจะประกาศให้เข้าข่ายอาจถูกเพิกถอนและหากบริษัทจดทะเบียนยังไม่สามารถดำเนินการได้ตามข้อกำหนดตลาดหลักทรัพย์ฯอาจพิจารณาเพิกถอนหลักทรัพย์ของบริษัทจดทะเบียนต่อไป